Νίκη (πολιτικό κόμμα)

Το **Δημοκρατικό Πατριωτικό Λαϊκό Κίνημα «Νίκη»** (ή απλώς **Νίκη**) είναι ελληνικό πολιτικό κόμμα το οποίο ιδρύθηκε το 2019. Κινείται στον συντηρητικό χώρο. Ιδρυτής και πρόεδρος του κόμματος είναι ο Δημήτρης Νατσιός. Στο Ελληνικό Κοινοβούλιο εκπροσωπείται από οκτώ βουλευτές και στην Ευρωβουλή από έναν ευρωβουλευτή, μη εγγεγραμμένο σε ευρωομάδα.

Ως κύριες προγραμματικές θέσεις του ορίζονται το τρίπτυχο «Πίστη, Πατρίδα, Οικογένεια», η ριζική αναδιαμόρφωση και βελτίωση της παιδείας, η αλλαγή του καθεστώτος για την απόκτηση ελληνικής υπηκοότητας από μετανάστες και πρόσφυγες, η λήψη μέτρων για την επίλυση του δημογραφικού προβλήματος, όπως η στήριξη της πολυτεκνίας και της παραδοσιακής οικογένειας.

## Ιστορικό
Το κόμμα ιδρύθηκε από τον εκπαιδευτικό Δημήτρη Νατσιό στις 17 Ιουνίου 2019 στη Θεσσαλονίκη, μετά τη υπογραφή της Συμφωνίας των Πρεσπών και ένα μήνα πριν τις βουλευτικές εκλογές του 2019, στις οποίες όμως δεν συμμετείχε. Δημοσκοπικά εμφανίστηκε λίγο πριν τις εκλογές του Μαΐου του 2023.  Σε εκείνη την αναμέτρηση, την πρώτη που έλαβε μέρος, συγκέντρωσε ποσοστό 2,92% και έμεινε εκτός Βουλής. Στις εκλογές του Ιουνίου είχε ποσοστό 3,7% και εξέλεξε 10 βουλευτές. Τα μεγαλύτερα ποσοστά του τα συγκέντρωσε στη βόρεια Ελλάδα, και ιδιαίτερα στη Μακεδονία.

Στις ευρωεκλογές του 2024 συγκέντρωσε ποσοστό 4,42% και εξέλεξε έναν ευρωβουλευτή.

Τον Νοέμβριο του 2024 πραγματοποιήθηκε στη Θεσσαλονίκη το 1ο συνέδριο της Νίκης, στο οποίο ψηφίστηκε το επικαιροποιημένο καταστατικό και εκλέχτηκαν τα όργανα του κόμματος.

Το 2025, κατά την διαδικασία εκλογής Προέδρου της Ελληνικής Δημοκρατίας, η Νίκη πρότεινε τον Βορειοηπειρώτη πολιτικό κρατούμενο του καθεστώτος Χότζα, νομικό και συγγραφέα Κώστα Κυριακού, ο οποίος κατετάγη τέταρτος.

## Ιδεολογία και θέσεις
Η Νίκη έχει περιγραφεί ως κόμμα που ανήκει στον πολιτικό χώρο της δεξιάς ή της ακροδεξιάς όπου και το τοποθετούν οι περισσότερες πηγές, με βασικούς άξονες την πίστη, την πατρίδα και την οικογένεια. Ωστόσο, ο πρόεδρος του κόμματος αρνείται το πολιτικό τόξο της αριστεράς-δεξιάς αναφέροντας ότι δεν ταυτίζονται με τη δεξιά, την αριστερά ή το κέντρο.

Σύμφωνα με το καταστατικό του, το κόμμα έχει σκοπό «*να ενώσει όλους τους Έλληνες, οι οποίοι εμφορούνται από πατριωτικό και Ορθόδοξο φρόνημα για την υπεράσπιση των ιδανικών της Ελευθερίας και Ανεξαρτησίας*». Άλλες αυτοαναφορικές θέσεις είναι η υπεράσπιση της εδαφικής ακεραιότητας και της εθνικής κυριαρχίας, η ανασυγκρότηση της παιδείας, η υποστήριξη της παραδοσιακής οικογένειας για την αντιμετώπιση του δημογραφικού προβλήματος καθώς και η προώθηση δημοψηφισμάτων για κρίσιμα θέματα. Επίσης στο κόμμα δεν γίνονται δεκτά ως μέλη πρώην πολιτικοί  καλώντας να λογοδοτήσουν στη Δικαιοσύνη όσοι πολιτικοί κατηγορούνται για κατασπατάληση δημοσίου χρήματος και αύξηση του δημοσίου χρέους, με στόχο τη κατάργηση της «κομματοκρατίας» και την ανεξάρτητη λειτουργία της Εκτελεστικής, Νομοθετικής και Δικαστικής εξουσίας.

Σε ζητήματα εξωτερικής πολιτικής, το κόμμα απορρίπτει πλήρως τη Συμφωνία των Πρεσπών. Τηρεί ουδέτερη στάση απέναντι σε τρίτα κράτη, προκρίνοντας τη «βυζαντινή κληρονομιά» και την Ορθοδοξία ως παράγοντες σταθερότητας και ισορροπίας μεταξύ των βαλκανικών λαών. Αναφορικά με την εισβολή της Ρωσίας στην Ουκρανία, διαφωνεί με την υποστήριξη της Ελλάδας στην Ουκρανία. Όσον αφορά τις σχέσεις της Ελλάδας με την Τουρκία, υποστηρίζει ότι τα μεταξύ τους ζητήματα μπορούν να επιλυθούν μόνο με επίδειξη ισχύος.

Αναφέρεται σε χαρακτηριστικά του ελληνικού έθνους τα οποία προάγει, όπως η ιστορία και η παράδοση, ενώ δίνει ιδιαίτερη έμφαση στην παιδεία, κατακρίνοντας το περιεχόμενο των σχολικών βιβλίων και προκρίνοντας τη συγγραφή νέων. Αντιτίθεται στο μάθημα της σεξουαλικής αγωγής στα σχολεία και στις αμβλώσεις. Τήρησε αρνητική στάση στο ζήτημα της τεκνοθεσίας και του γάμου από ΛΟΑΤΚΙ. Έχει χαρακτηριστεί επίσης από ορισμένους αναλυτές ως ισλαμοφοβικό. Δηλώνει την αντίθεση του σε υποχρεωτικές ιατρικές πράξεις, όπως στον εμβολιασμό που επιβλήθηκε κατά την διάρκεια της κρίσης του Covid-19, αμφισβητώντας την ασφάλεια των εμβολίων.

Σχετικά με τη χρηματοδότηση του κόμματος, δημοσιεύματα έκαναν λόγο για στήριξή του από επιχειρηματίες και εφοπλιστές και συγκεκριμένα τον Βίκτωρα Ρέστη, ένας συνεργάτης του οποίου ήταν υποψήφιος με τη Νίκη. Ο επιχειρηματίας αρνήθηκε οποιαδήποτε εμπλοκή, ενώ το κόμμα δήλωσε ότι τα έσοδα προέρχονται αποκλειστικά από δωρεές μελών, ζητώντας οικονομικό έλεγχο για όλα τα ελληνικά κόμματα.

## Αποτελέσματα εκλογών
### Βουλή των Ελλήνων

### Ευρωπαϊκό Κοινοβούλιο

## Κοινοβουλευτική Ομάδα
### Βουλή των Ελλήνων
#### Κ΄ Κοινοβουλευτική Περίοδος
Μετά τις εκλογές της 25ης Ιουνίου 2023, η Νίκη εξέλεξε 10 βουλευτές. Ωστόσο, μετά από αλλαγές, η σύνθεση της Κοινοβουλευτικής Ομάδας είναι η εξής:
***[[Εκλογική περιφέρεια Επικρατείας|Επικρατείας]]**: Αθανάσιος Ρακοβαλής
***[[Β1΄ Εκλογική περιφέρεια Βόρειου Τομέα Αθηνών|Β1΄ Βόρειου Τομέα Αθηνών]]**: Ασπασία Κουρουπάκη
***[[Β2΄ Εκλογική περιφέρεια Δυτικού Τομέα Αθηνών|Β2΄ Δυτικού Τομέα Αθηνών]]**: Ανδρέας Βορύλλας
***[[Εκλογική περιφέρεια Α΄ Ανατολικής Αττικής|Α΄ Ανατολικής Αττικής]]**: Τάσος Οικονομόπουλος
***[[Εκλογική περιφέρεια Αχαΐας|Αχαΐας]]**: Σπύρος Τσιρώνης
***[[Εκλογική περιφέρεια Α΄ Θεσσαλονίκης|Α΄ Θεσσαλονίκης]]**: Δημήτρης Νατσιός
***[[Εκλογική περιφέρεια Λάρισας|Λάρισας]]**: Γιώργος Ρούντας
***[[Εκλογική περιφέρεια Πιερίας|Πιερίας]]**: Κομνηνός Δελβερούδης

### Ευρωπαϊκό Κοινοβούλιο
#### 10ο Ευρωπαϊκό Κοινοβούλιο
Μετά τις ευρωεκλογές του 2024, η Νίκη εξέλεξε έναν ευρωβουλευτή. Η σύνθεση της Κοινοβουλευτικής Ομάδας είναι η εξής:
* Νίκος Αναδιώτης

## Σημειώσεις


## Παραπομπές


## Εξωτερικοί σύνδεσμοι
* 

Κατηγορία:Νίκη (πολιτικό κόμμα)
Κατηγορία:Ελληνικά πολιτικά κόμματα
Κατηγορία:Ελληνικές κοινοβουλευτικές ομάδες
Κατηγορία:Συντηρητικά κόμματα